*Hakusana "Christopher Miller" ohjaa tänne. Yhdysvaltalaisesta sotilaasta ja vt. puolustusministeristä katso Christopher C. Miller.*
Chris Miller (vas.) ja Phil Lord Wondercon-tapahtumassa vuonna 2015.
**Phil Lord** ja **Christopher "Chris" Miller** ovat yhdysvaltalainen kaksikko, joka on ohjannut, käsikirjoittanut ja tuottanut yhdessä sekä elokuvia että televisiotuotantoja. Heidän elokuviaan ovat *Poutapilviä ja lihapullakuuroja*, *21 Jump Street*, *Lego Elokuva* ja *22 Jump Street*.

Lord on kotoisin Miamista, Miller puolestaan Seattlen seudulta. He kohtasivat 1990-luvun puolivälissä Dartmouth Collegessa ja ystävystyivät oman kertomansa mukaan Millerin sytytettyä vahingossa Lordin tyttöystävän hiukset palamaan. Collegessa he kävivät animaatiokurssin, innostuivat alasta ja alkoivat tehdä animaatioita toisiaan avustaen. Valmistuttuaan vuonna 1997 Miller haki töihin Disneyn televisio-osastolle ja lähetti ennakkoon näytteeksi joitakin töitään, joita hän oli työstänyt Lordin kanssa. Disneyllä heidät tulkittiin tiimiksi ja molemmat kutsuttiin haastatteluun. Siten he päätyivät sattuman kautta työpariksi.

Disneyllä Lord ja Miller siirtyivät pian lauantaiaamun piirrettyjen parista Touchstone Televisionille, jonka leivissä he käsikirjoittivat esimerkiksi tilannekomediasarjoja *Zoe* ja *Go Fish*. Noina vuosina he kehittivät MTV:lle lyhyeksi jääneen animaatiosarjan *Clone High*, jossa he myös ääninäyttelivät itse.

Kaksikon debyytti elokuvakäsikirjoittajina ja -ohjaajina oli vuonna 2009 ensi-iltansa saanut Sony Picturesin animaatio *Poutapilviä ja lihapullakuuroja*, joka perustuu lastenkirjaan vuodelta 1978. Sen jälkeen heidät valittiin ohjaamaan 1980-luvun samannimiseen televisiosarjaan perustuva komediaelokuva *21 Jump Street* (2012), vaikka heillä oli ohjaajina kokemusta vasta animaatioista. Elokuva oli kuitenkin taloudellinen menestys ja sai myönteisen vastaanoton kriitikoilta.

Seuraavana elokuvanaan Lord ja Miller käsikirjoittivat ja ohjasivat Lego-tuotteisiin perustuvan animaation *Lego Elokuva* (2014). Sekin oli menestys, joka synnytti useita jatkoprojekteja. Samaan aikaan Lord ja Miller ohjasivat myös *21 Jump Streetin* jatko-osan *22 Jump Street* (2014). *Poutapilvien ja lihapullakuurojen* jatko-osassa *Poutapilviä ja lihapullakuuroja 2* (2013) he olivat jättäytyneet tuottajien rooliin.

Huhtikuussa 2015 Lord ja Miller palkattiin laatimaan käsikirjoitusluonnosta sekä DC Extended Universen supersankarielokuvalle Barry Allenista / Salamasta että Hämähäkkimiehestä kertovaan Sonyn animaatioelokuvaan *Spider-Man: Kohti hämähäkkiversumia*. Heinäkuussa heidät valittiin ohjaajiksi Han Solon nuoruudesta kertovaan *Tähtien sota* -elokuvaan *Solo: A Star Wars Story*, jonka käsikirjoituksen laativat Lawrence ja Jon Kasdan. Elokuvan kuvaukset alkoivat 30. tammikuuta 2017, mutta kesäkuussa Lord ja Miller erotettiin ohjauspestistään; syyksi ilmoitettiin luovat erimielisyydet. Heidät kuitenkin kreditoitiin elokuvan vastaavien tuottajien joukossa.

Lähteet
-------

1. 1 2  Solomon, Charles: Freshmen animators *Los Angeles Times*.  17.2.2003. Viitattu 29.6.2014. (englanniksi)
2. 1 2 3 4  Buckley, Cara: Soaring Past Low Expectations – Lord and Miller, Directors With a Golden Touch *The New York Times*.  6.6.2014. Viitattu 31.1.2017. (englanniksi)
3. ↑  Anita Busch: ‘The Flash’ Movie: ‘Lego’ Guys Phil Lord & Christopher Miller Building Warner Bros Pic *Deadline*.  9.4.2015. Viitattu 31.1.2017. (englanniksi)
4. ↑  ‘Spider-Man’ Animated Movie Coming in 2018 *Variety*.  23.4.2015. Viitattu 31.1.2017. (englanniksi)
5. ↑  Christopher Miller and Phil Lord to Helm Han Solo Anthology Film *StarWars.com*.  7.7.2015. Viitattu 31.1.2017. (englanniksi)
6. ↑  McMillan, Graeme: Han Solo Spinoff Director Starts Movie With Greedo Shoutout *The Hollywood Reporter*.  30.1.2017. Viitattu 31.1.2017. (englanniksi)
7. ↑  Busch, Anita: Star Wars News: Phil Lord & Christopher Miller Drop Off Han Solo Film Due To "Creative Differences" *Deadline*.  20.6.2017. Viitattu 21.6.2017. (englanniksi)
8. ↑  Roettgers, Janko: 'Solo: A Star Wars Story': Phil Lord and Chris Miller Reveal Their Credit *Variety*.  23.3.2018. Viitattu 24.3.2018. (englanniksi)

Aiheesta muualla
----------------

* Kuvia tai muita tiedostoja aiheesta **Phil Lord** Wikimedia Commonsissa

* Kuvia tai muita tiedostoja aiheesta **Chris Miller** Wikimedia Commonsissa

* Phil Lord Internet Movie Databasessa. (englanniksi)
* Christopher Miller Internet Movie Databasessa. (englanniksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz
	+ 2

 |

 |